b'\n_START_ARTICLE_\nRavnokrilci\n_START_PARAGRAPH_\nRavnokrilci (znanstveno ime Orthopteroidea, tudi Orthopteroida, gr\xc5\xa1ko ortho - raven, pteron - krilo) so skupina krilatih \xc5\xbeu\xc5\xbeelk, kamor so zdru\xc5\xbeevali redove kobilic, bogomolk in posnemalcev, kasneje pa tudi nedavno odkrit red griloblatoidov. Najve\xc4\x8dkrat so skupino klasificirali na taksonomskem nivoju nadreda ali podrazreda._NEWLINE_Predstavniki teh \xc5\xa1tirih redov imajo zelo podobno telesno zgradbo, vendar pa so med njimi nekatere bistvene razlike, v glavnem v obliki jaj\xc4\x8dec, ontogenetskem razvoju kril in genetskih znakih. Posnemalci so denimo genetsko bolj podobni \xc5\xa1\xc4\x8durkom kot kobilicam. Tudi o tem, katere skupine \xc5\xbeu\xc5\xbeelk naj bi sodile med ravnokrilce, med zoologi ni bilo konsenza, zato se raba tega taksona danes opu\xc5\xa1\xc4\x8da.'